《冒宗起招同王芳洲朱章华小集皆戊辰同人》
明代·郭之奇

东南多胜友，如斯复几人。岂惟才力壮，能令气声亲。

披襟明宿才，怀抱各清新。我观时世客，惟思要路津。

世道多荆棘，时心满甲鳞。何如一樽酒，淘洗令其醇。

以兹咸叹息，当杯莫逡巡。且勿谦新贵，亦无骄贱贫。

但作平等意，醒醉总相匀。糟酾共餔歠，此情亦未真。

情钟在我辈，心同是一身。与尔成三益，何妨有四邻。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。